《宛委山》
元代·韩性

秦山几千仞，翠入蓬莱城。城中望山色，明暗分阴晴。

老夫散策山前路，为爱看云不归去。仰看惊怪鹭飞来，回头忽见云生处。

崦中孤起如炊烟，乘风腾上苍厓巅。厓巅宿云喜迎接，横空一幅兜罗绵。

天风吹散银千缕，淡处是烟浓是雨。云师拗怒不肯回，露出峰头尺来许。

一雨三日溪水肥，老夫欲归不成归。云师知我惨不乐，故出小谲相娱嬉。

老夫作诗一笑领，举袖收云散空迥。倚松绝叫山下人，仰看云峰起山顶。

作者简介：（1266—1341）元绍兴人，字明善。博综群籍，尤邃于性理之学。为文博达俊伟，自成一家。居家教授，受业者甚众。巷夫街叟，童稚厮役，咸称为韩先生。宪府尝举为教官，不赴。卒谥庄节。